
Text rozhodnutia
Súd: Krajský súd Bratislava Spisová značka: 4Sp/2/2013 Identifikačné číslo súdneho spisu: 1013200030 Dátum vydania rozhodnutia: 05. 02. 2013 Meno a priezvisko sudcu, VSÚ: JUDr. Ľubomír Šramko ECLI: ECLI:SK:KSBA:2013:1013200030.1 Uznesenie Krajský súd v Bratislave v právnej veci navrhovateľa: BIELA LABUŤ, s.r.o., IČO: 36 795 691 so sídlom Mestský park 1707, Lučenec proti odporcovi: Hlavné mesto Slovenskej republiky Bratislava so sídlom Primaciálne nám. 1, Bratislava, za účasti pani Ž. P., bytom K. XXXX/XX, L., v konaní o opravnom prostriedku navrhovateľa zo dňa 30.11.2012 proti rozhodnutiu odporcu Číslo: 51168/12/422886/896/MM, Číslo konania: 896/MM zo dňa 25.10.2012 takto r o z h o d o l : Krajský súd v Bratislave postupuje vec vedenú pod sp. zn. 4Sp/2/2013 miestne a vecne príslušnému Krajskému súdu v Banskej Bystrici. o d ô v o d n e n i e : Dňa 7.1.2013 bol Krajskému súdu v Bratislave (ďalej len súd) doručený návrh - opravný prostriedok z 30.11.2012, ktorým sa navrhovateľ domáhal zrušenia napadnutého rozhodnutia odporcu Číslo: 51168/12/422886/896/MM, Číslo konania: 896/MM zo dňa 25.10.2012, ktorým odporca za použitia ust. § 5 ods. 6 písm. a/ zák. č. 260/2011 Z.z. priznal pani Ž. P. nárok na bytovú náhradu - náhradný nájomný byt s jednou miestnosťou. Napadnuté rozhodnutie bolo jedinej účastníčke konania podľa zák. č. 2160/2011 Z.z. doručené 31.10.2012, pričom táto sa 7.11.2012 vzdala svojho práva podať voči nemu opravný prostriedok. Napadnuté rozhodnutie bolo navrhovateľovi doručené na vedomie v súlade s ust. § 9 ods. 5 zák. č. 260/2011 Z.z. dňa 2.11.2012 Podľa ust. § 11 ods.1 Občianskeho súdneho poriadku v platnom znení (ďalej len O.s.p.) konanie sa uskutočňuje na tom súde, ktorý je vecne a miestne príslušný. Príslušnosť sa určuje podľa okolností, ktoré tu sú v čase začatia konania a trvá až do jeho skončenia. Podľa ust. § 250l ods.1 Občianskeho súdneho poriadku (ďalej len O.s.p.) podľa ustanovení tejto hlavy sa postupuje v prípadoch, v ktorých zákon zveruje súdom rozhodovanie o opravných prostriedkoch proti neprávoplatným rozhodnutiam správnych orgánov. Podľa ust. ods. 2 citovaného zákonného ustanovenia pokiaľ v tejto hlave nie je ustanovené inak, použije sa primerane ustanovenie druhej hlavy s výnimkou § 250a. Podľa ust. § 246 ods. 1 O.s.p. na preskúmavanie rozhodnutí a postupov sú vecne príslušné krajské súdy, ak zákon neustanovuje inak. Podľa ust. § 246a ods. 2 O.s.p. v konaní podľa tretej hlavy tejto časti je miestne príslušný všeobecný súd navrhovateľa alebo krajský súd, v obvode ktorého je tento súd. Podľa ust § 85 ods. 2 O.s.p. všeobecným súdom právnickej osoby je súd, v obvode ktorého má právnická osoba sídlo. Podľa ust. § 9 zák. č. 260/2011 Z.z.: ods. (5) Ak žiadateľ spĺňa podmienky na poskytnutie bytovej náhrady, obec rozhodne o priznaní nároku na bytovú náhradu, inak rozhodnutím nárok neprizná. Rozhodnutie obce o priznaní nároku na bytovú náhradu musí obsahovať aj poučenie o povinnosti podľa § 6 ods. 3. Kópiu rozhodnutia zašle obec prenajímateľovi. (6) O opravnom prostriedku proti rozhodnutiu obce podľa odseku 5 rozhoduje súd. Podľa ust. § 250d ods.2 O.s.p. ak predseda senátu zistí, že súd nie je vecne alebo miestne príslušný, postúpi vec uznesením príslušnému súdu. S poukazom na vyššie citované zákonné ustanovenia súd skúmal svoju miestnu príslušnosť na konanie. Z podaného návrhu - opravného prostriedku proti rozhodnutiu odporcu, z obsahu administratívneho spisu odporcu, ako aj z výpisu obchodného registra Okresného súdu v Banskej Bystrici oddiel: Sro, vložka číslo 13257/S súd zistil, že navrhovateľ má sídlo v Lučenci, Mestský park 1707, teda jeho všeobecným súdom je Okresný súd Lučenec, pričom tento súd je v obvode Krajského súdu v Banskej Bystrici. Nakoľko predmetom súdneho konania je preskúmanie rozhodnutia odporcu podľa § 250l a nasl. O.s.p., pričom miestna príslušnosť konajúceho súdu je určená sídlom navrhovateľa, súd dospel k názoru, že na prejednanie nie je miestne príslušný a že na jej prejednanie je miestne príslušný Krajský súd v Banskej Bystrici. Preto súd rozhodol tak, ako to je uvedené vo výrokovej časti tohto uznesenia. Po právoplatnosti tohto uznesenia bude spis zaslaný miestne príslušnému Krajskému súdu v Banskej Bystrici, ktorý vec prejedná a rozhodne v jej merite. Poučenie: Proti tomuto uzneseniu odvolanie nie je prípustné

